Fa filimi e na le mo e ka nnang metsotso e le 20 e tsweletse, re ne ra bolelelwa gore re tsene mo ntlong ka bonako kafa re ka kgonang ka teng. Re ne ra phamola porojeketara mme ra dira se re neng re se bolelelwa. Ke ka yone nako eo banna bangwe ba neng ba simolola go goa ba hula ditlhobolo mme ba opela ba re: “Modimo wa rona o nyoretswe madi, mme o batla madi a ma-gringo.” Go ne go na le ma-gringo a le mabedi fela foo, mme ke ne ke le mongwe wa bone! Batho ba ba neng ba tlile go leba filimi ba ne ba thibela segopa seo gore se se ka sa tsena mo ntlong. Mme gone, baganetsi bao ba ne ba boa gape mo e ka nnang ka ura ya boraro mo mosong, ba thuntshakaka ditlhobolo mme ba solofetsa gore ba tla re tshwara fa re boela kwa toropong moragonyana mo letsatsing leo.